S-384/2012

Mál þetta, sem dómtekið var í dag, er höfðað með ákæru útgefinni af lögreglustjóranum á höfuðborgarsvæðinu 22. maí sl. á hendur T-kk-þgf P-kk-þgf E-kk-þgf, kennitala 000000-0000, Vallargerði 4d, Akureyri, fyrir eftirtalin fíkniefnalagabrot:

1. Með því að hafa föstudaginn 24. september 2010, að Dalseli 6 í Reykjavík, haft í vörslum sínum 1 kannabisplöntu, og í sölu- og dreifingarskyni 277,39 g af maríhúana, sem ákærði framvísaði til lögreglu og lögreglumenn fundu við leit í íbúð ákærða.

Er talið að þetta varði við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

2. Með því að hafa miðvikudaginn 16. nóvember 2011, að Naustabryggju 12 í Reykjavík, haft í vörslum sínum í sölu- og dreifingarskyni 15 kannabisplöntur, 70,46 g af maríhúana og 8,71 g af kannabislaufum dreifingarskyni, og hafa um nokkurt skeið fram til þess dags ræktað greindar plöntur.

Er talið að þetta varði við 2. gr., sbr. 4., 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Krafist er upptöku á samtals 347,85 g af maríhúana, samtals 16 kannabisplöntum og 8,71 g af kannabislaufum, með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er krafist upptöku á 2 straumbreytum, 2 lömpum, 1 viftu, 1 loftsíu og 1 tjaldi, með vísan til 7. mgr. 5. gr. sömu laga, en ofangreindir munir voru notaðir til framleiðslu kannabisefna. Jafnframt er krafist upptöku á samtals 10 ml af Sustanon anabólískum sterum og 145 stykki af óskilgreindum efnum, sem lagt var hald á í máli 007-2010-62039, með vísan til 3. mgr. 48. gr. lyfjalaga nr. 93/1994. Þá er jafnframt krafist upptöku á kr. 296.500,- sem hald var lagt á í máli 007-2010-62039, skv. 7. mgr. 5. gr. sömu laga, en peningarnir eru ágóði sölu fíkniefna.

Af hálfu ákærða er krafist vægustu refsingar er lög leyfa.

Farið var með mál þetta samkvæmt 164. gr. laga um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í október 1986. Hann á að baki þrjá dóma. Sá síðasti er frá 22. mars 2012 þar sem ákærði var dæmdur í 18 mánaða fangelsi fyrir brot gegn almennum hegningarlögum. Brotin nú eru hegningarauki við þennan dóm og ber að ákveða refsingu með hliðsjón af 78. gr. laga nr. 19/1940. Með hliðsjón af því og greiðlegri játningu ákærða er refsing ákveðin fangelsi í 30 daga.

Upptaka fer fram sem í dómsorði er mælt fyrir um.

Ákærði greiði sakarkostnað svo sem í dómsorði greinir.

D ó m s o r ð :

Ákærði, T-kk-nf P-kk-nf E-kk-nf, sæti fangelsi í 30 daga.

Upptæk eru gerð til ríkissjóðs 347,85 g af maríhúana, 16 kannabisplöntur, 8,71 g af kannabislaufum, 2 straumbreytar, 2 lampar, 1 vifta, 1 loftsía og 1 tjald, 10 ml af Sustanon anabólískum sterum, 145 stykki af óskilgreindum efnum og 296.500 krónur.

Ákærði greiði 73.077 krónur í sakarkostnað, og málsvarnarþóknun skipaðs verjanda síns, B-kk-ef H-kk-ef hæstaréttarlögmanns, 125.500 krónur.

S-kk-nf S-kk-nf.